Tvö íslensk fótboltalið eru komin áfram í Sambandsdeild Evrópu. Breiðablik og FH tryggðu sig áfram í gærkvöld en Stjarnan er fallin úr leik.
Þrjú íslensk lið hófu keppni í nýrri Sambandsdeild Evrópska knattspyrnusambandsins UEFA. Stjarnan féll úr leik í gærkvöld eftir 3-0 tap á útivelli gegn írska liðinu Bohemians. Fyrri leikur liðanna fór 1-1 á heimavelli Stjörnunnar. Breiðablik vann hins vegar 2-0 sigur á Racing Union frá Lúxemburg á Kópavogsvelli í gær. Blikar unnu fyrri leikinn 2-3 á útivelli og eru því komnir áfram í næstu umferð þar sem þeir mæta Austria Vín. Þá er FH sömuleiðis komið áfram eftir 2-1 útisigur á Sligo Rovers á Írlandi. FH mætir norska liðinu Rosenborg í næstu umferð. Valur, sem féll úr leik í forkeppni Meistaradeildarinnar gegn Dinamo Zagreb í vikunni, kemur inn í aðra umferð Sambandsdeildarinnar. Þar mætir liðið norsku meisturunum í Bodö/Glimt þar sem landsliðsmaðurinn Alfons Sampsted spilar.
Undanúrslit bikarkeppni kvenna í fótbolta fara fram í kvöld. Í fyrri leik kvöldsins mætir úrvalsdeildarlið Þróttar FH sem leikur í Lengjudeildinni. Sá síðari verður stórleikur þegar toppliðin tvö, Valur og Breiðablik, mætast á Kópavogsvelli.
Annar hringur Opna breska meistaramótsins í golfi stendur nú yfir. Eftir fyrsta hring í gær var Suður-Afríkumaðurinn Louis Oosthuizen með forystuna. Hann fór fyrsta hringinn á 64 höggum eða sex höggum undir pari vallarins þegar hann fékk sex fugla. Mjótt er á mununum á efstu mönnum en Bandaríkjamaðurinn Jordan Spieth var annar eftir fyrsta hring á fimm höggum undir pari vallarins. Bandaríkjamaðurinn Collin Morikawa lék einkar vel á öðrum hring þegar hann fór á sex höggum undir pari vallarins. Hann er nú efstur á samtals á níu undir pari og en Oosthuizen og Spieth hafa ekki hafið keppni í dag.